**Sporočilo za javnost**

**Danes v živalskem vrtu dvojno praznovanje: Otvoritev ograde za severne jelene - sponzorstva družbe Petrol Živalskemu vrtu Ljubljana in ponovna otvoritev zgornje obhodne poti po žledolomu leta 2014.**

**Pričakujejo vas severni jeleni, njihova soseda losa ter znižana letna vstopnica!**

**ZOO Ljubljana, 12. junij 2018, ob 12. uri**

Govorniki:

- župan MOL, Zoran Janković,

- predsednik uprave družbe Petrol,Tomaž Berločnik,

- direktorica ZOO Ljubljana, Zdenka Barbara Ban Fischinger

Nastopajoči:

- F&B Acrobatics, zelena ambasadorja Ljubljane, zelene prestolnice,

- deklici Julija in Paulina

Povezovalka: Barbara Hauptman Tomšič, Agencija Eter

Danes je bilo v Živalskem vrtu Ljubljana še posebej praznično. V dvojno praznovanje sta v svojem slogu popeljala akrobata Filip in Blaž (F&B Acrobatics), zelena ambasadorja Ljubljane, ki sta z govorico telesa uprizorila naravno ujmo, ki je februarja 2014 presenetila in v led ovila tudi gozd ljubljanskega živalskega vrta. Naj spomnimo, da je takrat podrlo vse ograde in letalnice v zgornjem delu, skupaj z zunanjo ograjo in na strmih predelih tretjino dreves. Sanacija je potekala dobra 4 leta.

**Izjava direktorice Živalskega vrta Ljubljana, mag. Zdenke Barbare Ban Fischinger o tem, zakaj je trajalo 4 leta in kaj vse je bilo v tem času narejenega:**

*»Za naše obiskovalce je bila to dolga doba. A začeti je bilo potrebno povsem na začetku, iz nič, pri tem pa je bilo mogoče graditi le, ko že tako in tako strm teren ni še zamrznjen ali preveč razmočen. Ob tem je bilo seveda potrebno izvajati še vse redne naloge in obnove v spodnjem delu ter se pripravljati na gradnjo novega zavetišča za živali na Gmajnicah. Najprej je bilo potrebno pripraviti nove načrte in urediti vso gradbeno dokumentacijo ter javna naročila. Potem smo začeli s sanacijo: postavili kilometer nove zunanje ograje, uredili nove obhodne poti ter jih naredili manj strme in zato bolj dostopne za starše otrok z vozički ter osebe z oviranostmi. Obenem smo jih tudi požarno in interventno uredili, česar prej ni bilo, in vanje povsem na novo vgradili cestno infrastrukturo: vodo, elektriko, komunikacijsko napeljavo ter uredili odvodnjavanje. Obnovili smo ograde za volke, rise, kozoroge in lose, brunarico preuredili v hotel za divjinske žuželke in ptice, danes pa veseli odpiramo tudi novo ogrado za severne jelene in ponovno celotno obhodno pot po zgornjem delu. Vsega tega ne bi bilo mogoče doseči brez srčnih in predanih sodelavcev, izrednega posluha in podpore s strani MOL ter razumevanja sponzorjev, kot je družba Petrol.«*

Tako so danes kar dvakrat prerezali trak: najprej belo zelenega Mestne občine Ljubljana ter tako simbolično odprli zgornjo obhodno pot, nato pa še rdečega družbe Petrol, ki je z znatnim sponzorstvom podprla izgradnjo čudovite, 2500 m2 velike ograde, v kateri že bivajo trije mladi severni jeleni, ki jim bodo danes lahko na Facebook straneh Petrola obiskovalci izbrali ime. Za obiskovalce pa bosta novost tudi mlad par losov, ki bivata v sosednji ogradi.

**Izjava predsednika uprave družbe Petrol d.d., mag. Tomaža Berločnika, o tem, kako so našli skupne poti z Živalskim vrtom Ljubljana:**

*»Na Petrolu imamo družbeno odgovornost, podporo in pomoč okolju, v katerem poslujemo, globoko vtkano v dolgoročno strategijo rasti. Z veliko mero zaupanja se veselimo sodelovanja z ZOO Ljubljana, skupaj s katerim tudi v prihodnje že načrtujemo nekaj zanimivih in predvsem kreativnih projektov. Razlog, zakaj smo se odločili, da podpremo Živalski vrt Ljubljana, je preprost: prepoznali smo odličnost ekipe, ki vsakodnevno skrbi za vse te živali. Hkrati s tem dokazujemo, da še zdaleč nismo prisotni zgolj na področju športnih sponzorstev, po katerih nas večina pozna, temveč smo aktivni tudi na področju kulture in sedaj še živali. Med temi so prav severni jeleni rekorderji v premagovanju velikih razdalj in zakaj ne bi podprli »živalskih športnikov«, ki so še posebej povezani z vrednotami, ki jih živimo v družbi Petrol: Spoštovanje, zaupanje, odličnost, ustvarjalnost in srčnost.«*

Otvoritev je sklenil župan mestne občine, Zoran Janković, ki je kolege v Živalskem vrtu obiskal kot prvi že dan po požledu. Moderatorka Barbara Hauptman Tomšič je malo v šali, malo zares nekoliko nadgradila županov najbolj znani rek in spustila v eter »da imamo v najlepšem mestu tudi najlepši živalski vrt«. Pri tem nas je spomnila, kako pomembno je, da si znamo zdaj že vsi zamrmrati to »županovo« in videti, zavedati se ter ceniti lastno vrednost, saj takšnega zelenega otoka, kar takole v središču mesta pač zlepa nima kakšna prestolnica.

Župan je ob tej priložnosti izrazil veliko priznanje celotni ekipi Živalskega vrta Ljubljana, ki je vse od požleda dalje delovala z enim samim ciljem, čim prej vrniti živalski vrt obiskovalcem, še lepši, kot je bil. Ob tem je tudi dodal, da s tem podpora MOL živalskemu vrtu ni končana. Že prihodnje leto naj bi pristopili v reševanje najbolj pereče problematike pomanjkanja parkirnih mest za obiskovalce.

Prisotni so si v sproščenem vzdušju ogledali novosti, ki jih bodo odslej upravičeno veseli tudi obiskovalci, saj bodo lahko v poletnih dneh našli zavetje v senci in objemu najbolj zelenega kotička ljubljanskega živalskega vrta, kjer ti poleti hočeš nočeš pride na misel tisti sloviti verz Federica Garcie Lorca »Zeleno, ki te ljubim zeleno!« Obljubljajo pa, da bo vsakega decembra prav posebej zažarel tudi v belem.

Nič manj pa obiskovalci ne bodo veseli vesti, da je z današnjim dnem že na voljo znižana letna vstopnica, ko bodo lahko za trikratnik cene dnevne vstopnice živalski vrt neomejeno obiskovali vse dni do konca leta. In presenečenj še ni konec. V pripravi je že nova otvoritev letalnic za največje sove sveta, prav te dni pa je objavljen tudi razpis za izvajalca nove ograde za leve.

KONEC SPOROČILA

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Priloge:

* Fotografsko in video gradivo bo dostopno na spletni strani ZOO, kotiček za medije
* Biološki podatki o losih in severnih jelenih s dostopni na spletni strani ZOO Ljubljana.
  + [Losi](http://www.zoo.si/zival/39/Los/v-zivalskem-vrtu#animal)
  + [Severni jeleni](http://www.zoo.si/zival/40/Severni-jelen/v-zivalskem-vrtu#animal)

**Kontakti:**

Za dodatne informacije in izjave smo vam na voljo:

**ZOO Ljubljana:**

Barbara Mihelič, strokovni vodja ZOO Ljubljana, GSM: 051 441 123,

E-mail: [Barbara.Mihelic@zoo.si](mailto:Barbara.Mihelic@zoo.si)

Mag. Zdenka Barbara Ban fischinger, direktorica ZOO Ljubljana; GSM: 051 317 627,

E-mail: [Zdenka.Fischinger@zoo.si](mailto:Zdenka.Fischinger@zoo.si)

**PETROL d.d.:**

Mag. Aleksander Salkič, direktor korporativnega komuniciranja, GSM: 041 789 609

E-mail: [petrol.pr@petrol.si](mailto:petrol.pr@petrol.si),

**Agencija Eter d.o.o:**

Barbara Hauptman Tomšič, direktorica, GSM: 041 660 677  
E-mail: [barbara@eter.si](mailto:barbara@eter.si),: